Nezapamćen interes izazvala je promocija knjige novinara, dramaturga i putopisca Jasena Boke 'Dioklecijan - biografija kontroverznoga rimskoga cara: reformator ili progonitelj kršćana' održane u četvrtak navečer u Muzeju grada Splita. U rekordnom roku je i 'planula' knjiga.

Dupkom puna dvorana ugodno je iznenadila i autora koji je bacio i brzinsku dosjetku:



- Tko kaže da nema interesa za knjige? Drugi put ćemo u Arenu!

Knjigu su uz autora predstavili dr. Ivan Basić s Odsjeka za povijest Filozofskog fakulteta u Splitu i urednica Profila Ivana Žderić, dok je odlomke čitala dramska umjetnica Silvana Stanić.



Sa zanimljive promocije izdvojimo riječi dr. Basića koji je naveo kako je knjiga u našoj literaturi ostvarenje s odlikama prvijenca jer na jednostavan i zanimljiv način stručna istraživanja predstavlja širokom čitateljstvu, a znanstvenoj javnosti može biti zanimljiva zbog pristupa i širine tema koje obrađuje. Očekuje se da će knjiga izazvati polemike, ali kako je poručio profesor:



- Za dobrom knjigom neka se digne priča!



Ono oko čega su svi složni da Dioklecijan sa svojim manama, ali i s velikim prednostima nije dobio zaslužen status u gradu kojega je razvio.



Boko je govoreći o Dioklecijanu ustvrdio kako službeni Split neće obilježiti smrt cara jer, kako je rekao, ne žele imati posla s njim zbog glupe priče koja ide oko njega (progon kršćana i ubojstvo svetoga Duje, op.a.).

U svojoj knjizi autor iznosi argumente kojima osporava ili možda bolje rečeno dovodi u pitanje uvriježeni stav da je Dioklecijan proganjao kršćane, posebno da je ubio svetoga Duju čije postojanje kao povijesne osobe također smatra upitnim.



- Osim toga što je upitno je li sveti Duje postojao, nikada se Dioklecijan i on nisu sreli. Dioklecijan niti je za njega čuo niti je osobno imao veze sa svim tim progonom kršćana. I Dioklecijan i sveti Duje mogu egzistirati zajedno potpuno mirno - odgovorio je Boko medijima na pitanje 'Dioklecijan ili sveti Duje'.



Autor je na promociji nedvosmisleno ustvrdio kako će izazvati polemike, ali i da očekuje napade.



- Volio bih da je prvo pročitaju prije nego (me) napadnu. Knjiga je zapravo poziv na upoznavanje Dioklecijana - jasan je Boko.



Naveo je i kako svaka ideologija mora imati svog velikog neprijatelja, te da je kršćanstvo to našlo u Dioklecijanu koji je bio posljednji u nizu vladara koji nije priznavao kršćane. Nakon njega je došao Konstantin koji je Crkvu priznao kao službenu, kaže Boko, naravno da je netko morao biti optužen te je stradao Dioklecijan.



- Zaista mislim da nije kriv za sve što mu se pripisuje, on jeste objavio četiri edikta, ima tu zapovjednu odgovornost, međutim Laktancije, koji je inače protiv Dioklecijana, izričito tvrdi da je Galerije kriv, Dioklecijanov suvladar i zet. Jedino što je tražio od kršćana da priznaju Rimsko Carstvo, što nije vjerski progon nego politički. Kršćani to nisu napravili jer su vjerovali u jednog boga i to je na kraju uzrokovalo žrtve. Međutim, te glavne žrtve koje su nastale tzv. Dioklecijanovim progonom su definitivno nastale nakon njegove abdikacije - obrazlagao je Boko.



U desetogodišnjem progonu stradalo je oko 3 do 3,5 tisuća kršćana, ali Dioklecijan je samo bio dvije godine na vlasti, pri tome je godinu dana bio jako teško bolestan.

- Dakle, zaista ne može biti odgovoran za sve to što mu se stavlja na teret - iznio je.



Podvukao je kako ga je sve što je otkrio u istraživanju u kojem je i putovao carevim stazama fasciniralo te je još uvjereniji da je Dioklecijan potpuno nepravedno optužen da je proganjao kršćane.



- Pa da je čak ubio osobno svetoga Duju, da je klao kao janjce, to su ordinarne gluposti! Mislim da je stvarno vrijeme da Split vrati Dioklecijanu mjesto koje zaslužuje kao osnivač grada. Da nije bilo njega, danas sigurno ne bismo bili pod zaštitom UNESCO-a i sigurno ne bismo bili ovakav turistički zalogaj kakav jesmo - drži.



Datum rođenja cara se ne zna, kako kaže autor, i ne može se ustanoviti jer su svi dokumenti, izvori i kipovi uništeni u kasnijim čistkama.



- On je imao nesreću da je bio u sukobu s vrlo snažnim neprijateljem koji je danas na vlasti - Crkvom. Kršćani i Crkva su pobijedili i oni su napisali povijest, zato je Dioklecijan ispao takav - obrazložio je.



Izdvojimo iz predstavljanja još jedan zanimljiv detalj, Dioklecijan je pokušao uspostaviti edikt o cijenama, odlučiti maksimalan iznos koji treba platiti za robu, a kako bi zaštitio puk od pohlepnih trgovaca, bankara i lihvara.



- Ono što je paradoks je da je to jedini rat koji je Dioklecijan izgubio. Bogati i moćni trgovci su se udružili i povukli robu s tržišta. I danas se na ekonomskim fakultetima diljem Europe i Amerike uči taj Dioklecijanov edikt koji služi kao opravdanje liberalnom kapitalizmu, pokazuju da ne može ograničiti cijene i treba prepustiti sve tržištu, uključujući zdravstvo, obrazovanje i kulturu pa tko preživi. Mislim da je Dioklecijan bio prvi koji je shvatio da to tako ne ide, ali u tome nije uspio - upoznavao je Boko.

U tome je Dioklecijan bio socijalist.